"ซีไอกรุ๊ป"โดนหางเลขการเมือง
ซี.ไอ.กรุ๊ป ถูกการ เมืองพ่นพิษ ต่างชาติที่จะร่วมทุนเดอ ละไมไม่กล้ามาไทย ยันปีนี้มีกำไรแน่นอน แจก CIG-W2 ดันหุ้นวิ่งฉิว
27 เม.ย. 2553

ซี.ไอ.กรุ๊ป ถูกการ เมืองพ่นพิษ ต่างชาติที่จะร่วมทุนเดอ ละไมไม่กล้ามาไทย ยันปีนี้มีกำไรแน่นอน แจก CIG-W2 ดันหุ้นวิ่งฉิว
นายอารีย์ พุ่มเสนาะ ประธานกรรมการบริหารและกรรมการผู้จัดการ บริษัท ซี.ไอ.กรุ๊ป (CIG) เปิดเผยว่า ปัญหาทางการเมืองที่เกิดขึ้นในขณะนี้ ส่งผลให้การเจรจาหาผู้ร่วมลงทุนในบริษัท เดอ ละไม ล่าช้ากว่าแผนที่กำหนดไว้ไปนิดหน่อย เนื่องจากนักลงทุนต่างชาติที่แสดงความสนใจ ไม่กล้าเดินทางเข้ามาประเทศไทย เพื่อเจรจารายละเอียดของการร่วมลงทุนครั้งนี้
ทั้งนี้ ที่ผ่านมาบริษัทได้ใช้เงินซื้อบริษัท เดอ ละไม ประมาณ 145 ล้านบาท และปีที่ผ่านมาบริษัท เดอ ละไม เป็นปัจจัยหนึ่งที่ทำให้ CIG มีผลขาดทุนสุทธิมากถึง 43.44 ล้านบาท 
สำหรับผลการดำเนินงานในปีนี้ นายอารีย์ กล่าวว่า บริษัทจะไม่ขาดทุนอีกแล้ว และคาดว่ารายได้ทั้งปีนี้จะมีทั้งสิ้น 1,500 ล้านบาท แต่จะมีกำไรมากน้อยเพียงใดขึ้นอยู่กับต้นทุนของวัตถุดิบ ขณะที่คำสั่งซื้อสินค้าเข้ามาจำนวนมาก ไม่ใช่แค่จากแคร์เรียลสิงคโปร์เท่านั้น
นายอารีย์ กล่าวว่า คณะกรรมการบริษัทมีมติอนุมัติแจกใบสำคัญแสดงสิทธิซื้อหุ้นหรือวอร์แรนต์รุ่นที่ 2 (CIG-W2) ให้แก่ผู้ถือหุ้นเดิมที่มีชื่อในสมุดทะเบียนวันที่ 17 มิ.ย. 2553 จำนวนไม่เกิน 219,611,940 หน่วย ในสัดส่วน 1 หุ้นเดิมต่อวอร์แรนต์ 0.43637118 หน่วย โดยไม่คิดมูลค่า 
นอกจากนี้ ยังอนุมัติการออกวอร์แรนต์ให้แก่กรรมการและพนักงานของบริษัท ครั้งที่ 1 (ESOP-1) จำนวน 25.1 ล้านหน่วย
ทั้งนี้ การแจกวอร์แรนต์ดังกล่าว บริษัทต้องเพิ่มทุนจดทะเบียน จำนวน 80,002,985 หุ้น มูลค่าหุ้นที่ตราไว้หุ้นละ 0.50 บาท สำรองไว้เพื่อรองรับการใช้สิทธิที่จะซื้อหุ้นของบริษัท
“เราออก CIG-W2 ให้แก่ผู้ถือหุ้นเดิม หลังจากที่ออกวอร์แรนต์อีสปให้แก่พนักงานและกรรมการของบริษัท ส่วนการแจกวอร์แรนต์แล้วทำให้ราคาหุ้นในตลาดปรับตัวขึ้น ซึ่งจะเป็นแรงจูงใจให้ผู้ถือวอร์แรนต์ชุดที่ 1 ซึ่งใกล้จะครบอายุในเดือน มิ.ย. นี้ มาใช้สิทธิแปลงสภาพเป็นหุ้นสามัญนั้นเป็นผลพลอยได้ แต่ไม่ใช่เป็นเหตุผลหลักของบริษัท” นายอารีย์ กล่าว
สำหรับวัตถุประสงค์ของการเพิ่มทุนเพื่อใช้รองรับการลงทุนสำหรับการขยายตัวในอนาคต เพื่อชำระคืนหนี้แก่สถาบันการเงิน และใช้เป็นเงินทุนหมุนเวียนภายในบริษัท
ด้านการซื้อขายหุ้น CIG เมื่อวันที่ 26 เม.ย.นี้ ราคาปรับตัวขึ้น 7.28% ปิดที่ 1.62 บาท บวก 0.11 บาท มูลค่าการซื้อขายหนาตา 56.87 ล้านบาท และ CIG-W1 ปิดที่ 0.37 บาท บวก 0.03 บาท พุ่งขึ้น 8.82%